সময় নামক নাগপাশে বন্দি মানুষ! সেই নাগপাশ থেকে মুক্তির সন্ধান করতে গিয়ে আরও জটিল আবর্তে জড়িয়ে পড়ছেন তাঁরা। রীতিমতো দিশেহারা অবস্থা! 
পুজোর ৩৪তম বর্ষে  মণ্ডপে মানুষের সেই বন্দি রূপ তুলে ধরছে বিধান সরণীর মাটির গলির অ্যাটলাস ক্লাব। সময়ের নাগপাশ থেকে মানুষের মুক্তিদাত্রী দেবী দুর্গা। তাই এবারের পুজোর ট্যাগলাইন— ‘মুক্তিরূপেণ সংস্থিতা’। 
শ্যামবাজার-হাতিবাগান চত্বরের একাধিক নামি পুজোর ভিড়ে নজর কাড়তে গত তিন বছর ধরে সাবেকিয়ানা ছেড়ে ‘থিমে’র দিকে ঝুঁকেছেন অ্যাটলাস ক্লাবের পুজোকর্তারা। 
পুজো কমিটির সাধারণ সম্পাদক বিশ্বজিৎ ঘোষ জানিয়েছেন, মণ্ডপে ঢোকার মুখে দর্শকদের পেরোতে হবে ১৬ ফুট উঁচু একটি খাঁচা। খাঁচার মধ্যে থাকবে একাধিক আয়না। সেখানে প্রবেশ করলে দর্শকেরা তাঁদের প্রতিবিম্ব দেখতে পাবেন তাঁরা। মানুষের বন্দিদশা ফুটিয়ে তোলার জন্যই ওই অভিনব পন্থা নিয়েছেন উদ্যোক্তারা।  সময়ের আবর্তে ‘ক্ষয়িষ্ণু’ মানুষের অবস্থা বোঝাতে থাকছে বেশ কিছু ফাইবারের মডেলও। দর্শকেরা যত মণ্ডপের দিকে এগোবে ওই মডেলগুলির আকার ছোট হতে থাকবে। উদ্যোক্তারা বোঝানোর চেষ্টা করছেন, সময়ের সঙ্গে ছুটতে গিয়ে মানুষ ক্রমশ ক্ষয়ে যাচ্ছে। 
সময়কে ধরতে মণ্ডপের বাইরের অংশ সাজানো হচ্ছে ছোট-বড় ঘড়ি দিয়ে। মূল মণ্ডপের ভিতরে থাকছে মডেল এবং মূলি বাঁশের তৈরি খাঁচা। পুজো কমিটির যুগ্ম সম্পাদক রিতম ভট্টাচার্য জানিয়েছেন, মণ্ডপের ভিতরে মানুষের শুধু অবয়বটাই দেখতে পাওয়া যাবে। তাঁর কথায়, ‘‘বোঝাতে চাই, ওই মানুষগুলি ইতিমধ্যেই ক্ষয়ে গিয়েছেন। তাই তারা খাঁচাবন্দি হওয়ার অবস্থায় চলে গিয়েছে।’’ 
মাটির গলির রাস্তায় উপরেই তৈরি ওই মণ্ডপসজ্জার দায়িত্বে রাজদীপ নন্দী। ‘থিমে’র সঙ্গে সামঞ্জস্য রেখে প্রতিমা তৈরি করছেন নোয়াপাড়ার মৃৎশিল্পী তরুণ পাল।